รถไฟหุ้มเกราะแทยังโฮ

นับตั้งแต่ก่อตั้งประเทศเกาหลีเหนือ ผู้นำทั้งสามคน คือ คิม อิล-ซ็อง, คิม จ็อง-อิลและคิม จ็อง-อึน ล้วนเป็นที่รู้จักกันดีว่าใช้วิธีการเดินทางทั้งในและต่างประเทศโดย รถไฟส่วนตัว ที่มีการรักษาความปลอดภัยสูงเป็นวิธีที่พวกเขาชื่นชอบ ตัวรถไฟเองมีชื่อเรียกอย่างเป็นทางการว่า แทยังโฮ ("พระอาทิตย์" ในภาษาเกาหลี: ) และมีชื่อเรียกอย่างไม่เป็นทางการว่า "ปราการเคลื่อนที่" ("Moving Fortress") โดยถูกเปรียบเปรยเหมือนกับแอร์ฟอร์ซวันบนรางรถไฟ
ประวัติศาสตร์.
ในอดีต รถไฟถูกใช้โดยผู้นำและเชื้อพระวงศ์ทั่วโลกมากมาย โดยเฉพาะอย่างยิ่งผู้นำทางทหาร เนื่องจากมีความเร็วสูง ความปลอดภัย และสามารถรองรับสิ่งอำนวยความสะดวกสำหรับสำนักงานและส่วนตัวได้อย่างครบครันในสถานที่เคลื่อนที่แห่งเดียว
คิม อิล-ซ็องใช้รถไฟเป็นกองบัญชาการในช่วงสงครามเกาหลี และยังคงชื่นชอบการใช้รถไฟหลังจากสงครามสิ้นสุดลง เขาเริ่มสร้างวังที่ได้รับการรักษาความปลอดภัยจำนวนมาก หลายแห่งสามารถเข้าถึงได้โดยตรงหรืออยู่ใกล้สถานีรถไฟ โดยประมาณ 19 แห่งเชื่อว่าสามารถเข้าถึงได้โดยรถไฟส่วนตัวเท่านั้น
คิม จ็อง-อิลเลือกใช้การขนส่งทางรางเพราะเขากลัวการขึ้นเครื่องบิน คิมใช้รถไฟเมื่อเขาไปเยี่ยมหน่วยทหารและโรงงานหรือเดินทางไปต่างประเทศ รถไฟส่วนตัวเหล่านี้ยังคงให้บริการเครือข่ายสถานี 19 แห่งทั่วเกาหลีเหนือ (รวมถึงวังใต้ดินบางแห่งที่เข้าถึงได้ด้วยรถไฟเท่านั้น)
ในเดือนธันวาคม ค.ศ. 2011 โทรทัศน์เกาหลีเหนือรายงานว่าคิม จ็อง-อิลถึงแก่อสัญกรรมขณะอยู่บนรถไฟระหว่างการเดินทางภายในประเทศ
แทยังโฮ.
ตลอดหลายปีที่ผ่านมา รถไฟหลายขบวน ซึ่งทั้งหมดเรียกว่า แทยังโฮ ถูกใช้งานด้วยเหตุผลด้านความปลอดภัย รถไฟเหล่านี้มีตู้โดยสารระหว่าง 10 ถึง 15 ตู้ แม้การจัดเรียงในปัจจุบันจะมีตู้โดยสารหุ้มเกราะ 20 ตู้ไม่รวมรถจักร ยังไม่ทราบรุ่นหรือประเภทของจักรและตู้โดยสาร แต่มีข้อบ่งชี้อย่างยิ่งว่าน่าจะเป็นรถจักร DF8 และตู้โดยสาร 25G ของจีนตามลำดับ หากเป็นจริง ความยาวของรถไฟล่าสุด (เช่น รถจักร 2 คันพร้อมตู้โดยสาร 20 ตู้) จะอยู่ที่ประมาณ รถไฟมีกระจกกันกระสุนและผนังและพื้นเสริมความแข็งแรงเพื่อป้องกันการระเบิด เช่นเดียวกัน รถไฟติดอาวุธหนัก โดยมีรายงานว่ามีอาวุธหนักอยู่บนรถตั้งแต่จุดวางปืนกลที่ได้รับการยืนยันอย่างน้อยสองจุด ขีปนาวุธพื้นผิวสู่อากาศและขีปนาวุธนำวิถีต่อต้านรถถัง
ตู้โดยสารบางตู้ถูกใช้โดยผู้นำเท่านั้น เช่น ตู้ห้องนอนและห้องน้ำ และตู้โดยสารอื่น ๆ เป็นตู้นอนทหาร ซึ่งบรรทุกเจ้าหน้าที่รักษาความปลอดภัยและบุคลากรทางการแพทย์ ใน ค.ศ. 2001 รถไฟขบวนนี้มีตู้ที่พำนักหนึ่งตู้ (ชื่อว่าตู้ "กองบัญชาการ") ตู้เสบียงอาหารหรูหราหนึ่งตู้ และตู้ขนส่งหลายตู้ที่บรรทุกรถยนต์เมอร์เซเดสหุ้มเกราะสองคัน รวมถึงเฮลิคอปเตอร์ฉุกเฉินซึ่งน่าจะเป็น MD 500C ของอเมริกาที่ได้มาอย่างผิดกฎหมาย ใน ค.ศ. 2023 มีการระบุตู้โดยสารเพิ่มเติม รวมถึงตู้สำนักงานสำหรับที่ทำงานของคิม จ็อง-อึน ตู้ปืนและต่อต้านอากาศยานหลายตู้ที่บรรจุอาวุธที่กล่าวมาข้างต้น และตู้รับรองแขก
รถไฟยังมีระบบสื่อสารผ่านดาวเทียมพร้อมกับจานดาวเทียมที่เชื่อมต่อตู้โดยสารทุกตู้
บางส่วนของภายในรถไฟเป็นที่รู้จักจากภาพและวิดีโอเฉพาะเมื่อผู้นำประเทศกำลังเดินทางเท่านั้น ภายในของตู้รับรองแขกได้เปลี่ยนไปโดยสิ้นเชิงนับตั้งแต่ ค.ศ. 1989 ซึ่งตอนนั้นมีสีน้ำตาลเป็นหลัก ระหว่างการพบปะเจ้าหน้าที่จีนใน ค.ศ. 2018 ตู้รับรองแขกมีภายในที่กว้างขวางเป็นสีขาวและมีโซฟาสีชมพูล้อมรอบ ใน ค.ศ. 2023 ตู้รับรองแขกดูคล้ายกันแต่มีพื้นสีน้ำเงินแทนพื้นไม้
มีห้องประชุมที่มีโต๊ะยาวและจอโทรทัศน์ ตู้โดยสารที่เป็นห้องทำงานของคิมมีโต๊ะทำงานและเก้าอี้ มีแผนที่ประเทศจีนและคาบสมุทรเกาหลีอยู่บนผนังด้านหลัง ภาพจาก ค.ศ. 2020 แสดงให้เห็นตู้โดยสารที่ตกแต่งด้วยโคมไฟรูปดอกไม้และเก้าอี้ผ้าลายม้าลาย
การใช้งาน.
ปกติแล้วรถไฟจะถูกลากด้วยรถจักรสองคัน มีรายงาน ใน ค.ศ. 2009 ว่าคิม จ็อง-อิลได้ใช้กองรถไฟส่วนตัวหกขบวน ซึ่งประกอบด้วยตู้โดยสารหรูหราหุ้มเกราะ 90 ตู้ รถไฟหุ้มเกราะแต่ละขบวนมีอุปกรณ์สื่อสารทันสมัย เช่น โทรศัพท์ดาวเทียม ทำให้ผู้นำสามารถรับการบรรยายสรุปและออกคำสั่งได้ระหว่างการเดินทาง
มาตรการรักษาความปลอดภัยถูกยกระดับขึ้นหลังเกิดเหตุระเบิดใน ค.ศ. 2004 ที่รยงช็อนใกล้ชายแดนจีน เหตุระเบิดดังกล่าวซึ่งเชื่อว่าเกิดจากรถไฟที่บรรทุกน้ำมันและสารเคมีชนกับสายไฟฟ้า เกิดขึ้นสามชั่วโมงหลังขบวนรถไฟของคิมขบวนหนึ่งเพิ่งจะแล่นผ่านพื้นที่นั้นไป นำไปสู่ข่าวลือที่ว่ามันอาจเป็นความพยายามลอบสังหาร
หลังยืนยันการเดินทางด้วยรถไฟแล้ว เจ้าหน้าที่รักษาความปลอดภัยประมาณ 100 นายจะตรวจสอบเส้นทางและสถานีล่วงหน้าเพื่อหาอันตรายที่อาจเกิดขึ้น มีการใช้เฮลิคอปเตอร์ Mil Mi-4 บินสำรวจนำหน้าเพื่อระบุภัยคุกคามเพิ่มเติม พื้นที่โดยรอบเส้นทางการเดินทางจะถูกเคลียร์ 24 ชั่วโมงก่อนชุดรถไฟสามขบวนจะออกเดินทาง
ปัจจุบันแทยังโฮถูกจำกัดความเร็วไว้ที่ เนื่องจากน้ำหนักที่มากและจะเดินทางไปพร้อมกับรถไฟหุ้มเกราะรักษาความปลอดภัยเสริมอีกสองขบวน:
ไฟฟ้าจะถูกตัดที่สถานีรถไฟเพื่อป้องกันไม่ให้รถไฟขบวนอื่นวิ่งผ่านในขณะแทยังโฮกำลังเดินทาง
การเดินทางไปต่างประเทศ.
รถไฟยังถูกใช้สำหรับการเดินทางไปต่างประเทศ โดยมีการเชื่อมต่อโดยตรงกับจีน และสามารถเดินทางต่อไปยังรัสเซียได้โดยการเปลี่ยนขนาดรางรถไฟ คิม อิล-ซ็องเดินทางไปต่างประเทศด้วยรถไฟเป็นประจำกระทั่งถึงแก่อสัญกรรมใน ค.ศ. 1994 การเดินทางด้วยรถไฟที่ยาวนานที่สุดของคิม อิล-ซ็องเกิดขึ้นใน ค.ศ. 1984 เมื่อเขาไปเยือนเกือบทุกประเทศสังคมนิยมในยุโรปตะวันออก การเดินทางด้วยรถไฟครั้งนั้นผ่านทางจีน ผ่านสหภาพโซเวียต โดยมีการแวะพักในโปแลนด์ เยอรมนีตะวันออก เชโกสโลวาเกีย ฮังการี ยูโกสลาเวีย บัลแกเรียและโรมาเนีย ส่วนที่เหลือของการเดินทางผ่านสหภาพโซเวียตอีกครั้ง
เมื่อเดินทางไปรัสเซีย ล้อรถไฟจะต้องถูกเปลี่ยนที่บริเวณชายแดนเนื่องจากรัสเซียมีขนาดความกว้างของรางรถไฟที่ต่างกัน รถไฟอีกขบวนหนึ่งที่มาพร้อมกับขบวนของคิมบรรทุกแคร่ล้อที่มีขนาดความกว้างที่ต้องการ
ในการเยือนรัสเซียของคิม จ็อง-อิลใน ค.ศ. 2001 มีรายงานว่ารถไฟขบวนนี้มีตู้โดยสาร 22 ตู้ ตามคำกล่าวของรัฐบุรุษชาวรัสเซียคอนสตันติน ปูลิคอฟสกี ชีวิตบนรถไฟนั้นหรูหรามาก แขกสามารถเลือกอาหารได้หลากหลายจากร้านอาหารสุดหรูทั้งอาหารเกาหลี จีน ญี่ปุ่น รัสเซียและฝรั่งเศส มีการจอดแวะพักเป็นประจำเพื่อเติมล็อบสเตอร์สด รวมถึงไวน์บอร์โดซ์และโบโจเล่ที่ขนส่งมาจากปารีส แขกยังได้รับความบันเทิงจากพนักงานรถไฟหญิงที่ร้องเพลง ในเดือนเมษายน ค.ศ. 2010 ผู้สังเกตการณ์สถานการณ์เกาหลีเหนือคาดการณ์ว่าคิมได้เดินทางเยือนจีนอย่างไม่เป็นทางการ โดยอ้างอิงจากการพบเห็นรถไฟของเขาในเมืองชายแดนจีนอย่างตานตง อย่างไรก็ตาม ไม่นานนักก็พบว่ารถไฟที่เห็นนั้นเป็นเพียงรถไฟบรรทุกสินค้าทั่วไป และคิมยังคงอยู่ในเกาหลีเหนือ ในเดือนสิงหาคม ค.ศ. 2011 คิม จ็อง-อิลเดินทางเยือนอูลัน-อูเด ประเทศรัสเซีย ห่างจากเปียงยางไปประมาณ ที่อูลัน-อูเด เขาพบกับประธานาธิบดีดมีตรี เมดเวเดฟแห่งรัสเซีย
ในเดือนมีนาคม ค.ศ. 2018 มีรายงานว่ารถไฟของตระกูลคิมถูกพบเห็นในปักกิ่ง ซึ่งรวมถึงการรักษาความปลอดภัยที่เข้มงวดขึ้นบริเวณเรือนรับรองเตี้ยวยฺหวีไถของรัฐบาลจีน ทำให้เกิดการคาดการณ์ว่าคิม จ็อง-อึนและรี ซ็อล-จู ภรรยา กำลังเยือนประเทศจีน เรื่องนี้ได้รับการยืนยันเมื่อพวกเขาทั้งสองเข้าพบกับสี จิ้นผิง เลขาธิการใหญ่พรรคคอมมิวนิสต์ และเผิง ลี่ยฺเหวียน ภรรยา นี่ถือเป็นการเดินทางออกนอกประเทศครั้งแรกของผู้นำเกาหลีเหนือนับตั้งแต่เข้ารับตำแหน่งใน ค.ศ. 2011
ในเดือนกุมภาพันธ์ ค.ศ. 2019 คิมเดินทางด้วยรถไฟไปยังการประชุมสุดยอดฮานอย ที่ซึ่งเขาพบกับประธานาธิบดีดอนัลด์ ทรัมป์แห่งสหรัฐเพื่อเจรจาเรื่องการลดอาวุธนิวเคลียร์ในคาบสมุทรเกาหลีและการยกเลิกมาตรการคว่ำบาตรเกาหลีเหนือ ในเดือนเมษายน ค.ศ. 2019 คิมขึ้นรถไฟเพื่อไปพบกับประธานาธิบดีวลาดิมีร์ ปูตินแห่งรัสเซียในวลาดีวอสตอค
ใน ค.ศ. 2020 คิมเดินทางโดยรถไฟเพื่อเยี่ยมชมพื้นที่ที่ถูกพายุไต้ฝุ่นถล่ม 
ในเดือนกันยายน ค.ศ. 2023 รถไฟส่วนตัวของคิมจอดที่สถานีรถไฟคาซันเพื่อทักทายเจ้าหน้าที่รัสเซีย ระหว่างทางที่เขาจะไปประชุมสุดยอดอีกครั้งกับปูตินในภูมิภาครัสเซียตะวันออกไกล
พาหนะทางรางอื่น ๆ ของคิม อิล-ซ็อง.
เมื่อคิม อิล-ซ็องให้ "คำชี้นำ ณ สถานที่" แก่คนงานที่กำลังก่อสร้างรถไฟใต้ดินเปียงยาง เขาได้ใช้พาหนะพิเศษคล้ายกระเช้าไฟฟ้าเพื่อลงไปยังสถานีที่กำลังก่อสร้าง (มันวิ่งอยู่ในอุโมงค์ลาดเอียงที่ท้ายที่สุดแล้วจะถูกใช้เป็นที่ตั้งของบันไดเลื่อน) และใช้รถรางเพื่อเดินทางไปทั่วระบบ พาหนะทั้งสองคันนี้ปัจจุบันจัดแสดงอยู่ที่พิพิธภัณฑ์รถไฟใต้ดินเปียงยาง